PTA-student jok glo oor Hatfield Square-ontvoeringŉ 20-jarige student van Pretoria is Woensdag in hegtenis geneem nadat sy glo vir die polisie gejok het toe sy beweer het dat sy oor die naweek ontvoer en deur ŉ bende van vier mans verkrag is. Lt.kol. Lungelo Dlamini het Donderdag aan Maroela Media gesê die student is in hegtenis geneem op aanklagte van dwarsboming van die gereg. “Met die polisie se ondersoek het beamptes besef dat die student se beweringe en verskeie verklarings, teenstrydige inligting bevat,” het Dlamini gesê. Volgens Dlamini kon die polisie vasstel dat die student nie ontvoer of verkrag is nie. “Sy is saam met haar vriende weg by Hatfield Square om Sandton toe gaan, waar sy vermoedelik vir ŉ geruime tyd van die groep geskei was.” Sy het Sondagoggend by die Sandtonse polisiestasie aangekom en na bewering ŉ valse saak van verkragting aanhangig gemaak. Die student moet in Januarie in die Hatfield-gemeenskapshof verskyn. Maroela Media het Dinsdag berig die polisie het ŉ omvattende soektog van stapel gestuur na vier mans wat glo die 20-jarige student van Pretoria ontvoer en verkrag het. Lt.kol. Lungelo Dlamini het Dinsdag aan Maroela Media gesê die student het beweer sy is Saterdagaand by Hatfield Square ontvoer nadat sy en haar vriendinne daar gaan kuier het. Sy het gesê die mans het haar in ŉ ondergrondse parkeerterrein genader, oorweldig en agterin ŉ bakkie ingeboender, waarna hulle haar na ŉ afgeleë en onbekende plek geneem en al om die beurt verkrag het. Lees meer hier.